Carol Clark (gebore 1947) is 'n Suid-Afrikaanse skrywer en digter. Sy is in 1947 op Elliot in die Oos-Kaap gebore, waar sy ook matrikuleer. Carol Clark studeer verder aan die Hugenote Kollege op Wellington en bekwaam haarself as 'n maatskaplike werker. Hierna verwerf sy die B.A.-graad en die B.A. Honneurs-graad aan die Universiteit van Suid-Afrika deur deeltydse studie. Sy woon lank aan die Weskus, onder meer op Koingnaas en Langebaan, waar sy bibliotekaresse is en ook vir 'n rukkie Engels gee op die skool by Vredenburg. Sy is getroud en het twee kinders. Sy publiseer Afrikaanse en Engelse gedigte in letterkundige tydskrifte soos Standpunte, Tydskrif vir Letterkunde en Carapace en debuteer dan in 1984 in die versamelbundel Visier. Hier onderskei sy haar gedigte deur 'n fyn visualiteit en genuanseerde klankspel, met T.T. Cloete wat veral die gedigte Ruimtetuig en Uitvaart in hierdie verband uitsonder. Haar natuurbeelding word veral beïnvloed deur die eiesoortige skoonheid van die Weskus. Daarna volg die selfstandige bundel Tjienkerientjee se oog is swart. Die gedigte in die bundel is merendeels liries en eenvoudig, maar bevat nogtans heelwat diepte.